“राधास्वामी दयाल की दया से मेरे आठ लड़के हुए। मेरी माता ने पहले लड़के मोहनलाल का मुंडन अपने हाथों कराया था और सभी रिश्तेदारों को खाना खिलाया था। परन्तु उनके मरने के बाद मैंने अपने किसी भी लड़के का मुंडन नहीं कराया। मैं नाई को बुलवा कर उनके बाल कटवा लेता था और साथ में एक रुपया और चार लड़डू दे देता था। मैंने कभी भी अपने किसी लड़के के जन्मदिन में कोई दावत आदि नहीं दी। क्योंकि मेरा विचार था कि आदमी की रूह जिस मालिक के पास से आती है, उसके मरने के बाद पुनः वहीं वापिस चली जाती है। अतः जब उसके आने पर एक तरफ खुशी मनाई जाती है तो दूसरी तरफ उसके मरने पर गम क्यों होता है? अतः मेरा कहने का भाव यह है कि आदमी को सामान्य रहना चाहिए। जो आता है वह जाता भी है।”